**Clydebank** (skotsk-gælisk: *Bruach Chluaidh*) er en by i West Dunbartonshire i Skottland. Den ligger nord for elven Clyde omtrent ti kilometer nordvest for Glasgow. Den grenser til Dumbarton og landsbyene Old Kilpatrick, Bowling og Milton i vest, foruten byen Milngavie i East Dunbartonshire, og til Glasgow-distriktene Yoker og Drumchapel. Clydebank er en del av stattholderskapet Dunbartonshire og det bredere urbane området til Stor-Glasgow. Ved folketellingen i 2011 hadde byen 26 744 innbyggere, anslått til 26 220 for 2014.

Kilbowie Road i Clydebank, en av få husrekker som overlevde Clydebank Blitz i 1941.
Clydebank er lokalisert innenfor de historiske grensene til kongedømmet Strathclyde i oldtiden, mormaerdømmet Lennox, og 1100-tallets sogn Old Kilpatrick på nordbredden av elven Clyde. En lokal legende hevder at landsbyen Old Kilpatrick (= Patricks kirke) fikk sitt navn fordi det var fødestedet til St. Patrick, skytshelgen for Irland. Det er imidlertid flere steder som hevder å være sankt Patricks fødested, f.eks. Ravenglass i Cumbria.

Før 1870 var det senere Clydebank stort sett et jordbruksområde. Det bestod av en del landsbyer (Hardgate, Faifley, Duntocher, Dalmuir og Old Kilpatrick), gårdsbruk og eiendommer med småskala gruvedrift; kull, kalkbrudd og det som på engelsk kalles *whinstone* (alle slags mørkfarget bergart; *whin* er avledet fra lyden som oppstår ved å slå på bergarten med en hammer), flere bomullsspinnerier og mindre skipsverft.

Fra 1870-tallet og framover vokste handel og industri i Glasgow i slik grad at byen trengte større kaiområder. Firmaet J. & G. Thomson kjøpte områder lenger nedover elven til kaianlegg og skipsverft. I begynnelsen ble arbeiderne fraktet med dampskip til og fra, men etterhvert begynte man å bygge boliger nærmere arbeidsstedet. I 1882 ble en jernbanelinje anlagt fra Glasgow til det nye skipsverftet.

13. og 14. mars 1941 ble Clydebank utsatt for to etterfølgende massive bombeangrep fra *Luftwaffe*. I sin bok *Luftwaffe over Scotland: a history of German air attacks on Scotland, 1939-45* karakteriserer amatørhistorikeren Les Taylor «Clydebank blitz» som den mest katastrofale hendelsen i krigstidens Skottland. Nærmest identiske luftangrep på Greenock seks uker senere var langt mindre virkningsfulle, delvis fordi enorme bål var tent i innlandet for å avlede *Luftwaffe*-pilotene, men også fordi en skvadron Boulton Paul Defiant-fly som trente nattflyging i Ayr, oppdaget de tyske bombeflyene. Defiant-flyene fikk spredd *Luftwaffe*-flyene og reddet Greenock fra samme ødeleggelsen som Clydebank hadde opplevd.

Referanser
----------

1. ↑  «Table KS01: Usual resident population (by locality)» Arkivert 25. november 2010 hos Wayback Machine. (PDF). 2001 Census: Key Statistics for Settlements and Localities Scotland. *General Register Office for Scotland*.
2. ↑  «Clydebank (West Dunbartonshire)», *City Population*
3. ↑  Davidson, John ([1799] 1973–83): *Number XV. Old Kilpatrick (County of Dumbarton)* i: Sinclair, John: *The Statistical Account of Scotland 1791-1799*. Bind 5. Wakefield: E. P. Publishing. s. 229–240.
4. ↑  «Who is Saint Patrick?» Arkivert 6. april 2012 hos Wayback Machine. *WebAnswers.com*.
5. ↑  *whinstone* Arkivert 11. juni 2016 hos Wayback Machine. *English Heritage Online Thesaurus*
6. ↑  Barclay, Matthew (1845): «Parish of Old Kilpatrick (Presbytery of Dumbarton, Synod of Glasgow and Ayr)» i: *The New Statistical Account of Scotland 1834-1845*. Bind 8. Edinburgh: William Blackwood & Sons. s. 15–35.
7. ↑  «Arkivert kopi». Arkivert fra originalen 5. februar 2020. Besøkt 5. februar 2020.
8. ↑

Eksterne lenker
---------------

* The Clydebank Story
* *Post-Blitz Clydebank* — en dokumentar om Clydebank fra 1947 til1952
* *Clydebank Through A Lens* — en dokumentar om Clydebank fra 1960-tallet og til 1980-tallet

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Vision of Britain **·** VIAF **·** GND **·** LCCN **·** GeoNames **·** BBC Things **·** MusicBrainz
 |